P6_TA(2005)0184

Togo

Europa-Parlamentets beslutning om Togo

Europa-Parlamentet,

- der henviser til det afrikanske charter om menneskers og folks rettigheder,

- der henviser til sine tidligere beslutninger om situationen i Togo,

- der henviser til erklæringerne fra Kommissionen og Rådets formandsskab,

- der henviser til forretningsordenens artikel 115, stk. 5,

A. der henviser til, at det er meget foruroliget over den stigende vold, der opstod efter det omstridte præsidentvalg den 24. april 2005, som forårsagede op til 100 dødsfald og en tilstrømning af mere end 18500 flygtninge til nabolandene Benin og Ghana,

B. der henviser til den vold, der brød ud den 26. april 2005, da Faure Gnassingbe, som er søn af Eyadema Gnassingbe, blev udråbt til vinder af valget i overensstemmelse med de foreløbige resultater, som gav ham 60 % af stemmerne over for 38 % til Emmanuel Bob-Akitani, som stod i spidsen for en koalition af oppositionens seks partier,

C. der henviser til, at det hævdes, at der under præsidentvalget, der blev afholdt den 24. april 2005 i Togo, blev begået alvorlige lovovertrædelser, som begyndte ved udarbejdelsen af valglisterne og udsendelsen af valgkortene, og som blev efterfulgt af en grov undertrykkelse af medlemmerne af oppositionen,

D. der henviser til, at forfatningsdomstolen i Togo har bekræftet, at Faure Gnassingbe er vinder af præsidentvalget, og at den dermed har afvist oppositionens påstand om, at der foregik valgsvindel,

E. der henviser til, at oppositionskoalitionen gør indsigelser mod rigtigheden af valgresultatet og kræver valghandlingen erklæret for ugyldig på baggrund af de betydelige lovovertrædelser, som prægede tiden op til valget,

F. der henviser til, at stemmeurnerne på mange valgsteder blev fragtet bort af de væbnede styrker, straks efter at valgstederne lukkede,

G. der henviser til, at oppositionens repræsentanter i modstrid med den aftale, der blev undertegnet inden for rammerne af Det Økonomiske Fællesskab af Vestafrikanske Stater (Ecowas), ikke fik lov til at deltage i den uafhængige valgkommissions arbejde,

H. der henviser til, at den vold, der opstod efter valget, forårsagede snesevis af dødsfald og mere end 300 alvorligt sårede,

I. der henviser til, at de internationale reaktioner på valget ind til videre har været meget forskellige, idet Frankrig og Ecowas har kaldt det tilfredsstillende til trods for nogle uregelmæssighederne, mens USA har sat spørgsmålstegn ved, om resultaterne er gyldige,

J. der henviser til, at Ecowas' formand, præsident Mamadou Tandja af Niger sendte en delegation til Lomé den 1. maj 2005 efter vedvarende forsøg på at løse landets krise og forhindre en yderligere destabilisering af området, der allerede i betydelig grad er påvirket af krisen i Côte d'Ivoire,

1. fordømmer kraftigt ordensmagtens voldsomme undertrykkelse af personer, der påstår at valghandlingen er ugyldig, samt de overgreb, der er blevet begået mod udlændinge;

2. fordømmer den brandstiftelse, der fuldstændigt ødelagde Goethe-instituttet i Lomé og opfordrer myndighederne i Togo til at sikre, at alle udenlandske borgere og institutioner beskyttes effektivt;

3. opfordrer sikkerhedsstyrkerne til at standse alle voldshandlinger og trusler rettet mod civilbefolkningen, standse de væbnede styrkers ulovlige handlinger og overholde deres pligt til at opretholde ro og orden under streng overholdelse af menneskerettighederne;

4. kræver, at der nedsættes en uafhængig undersøgelseskommission for at kaste lys over de ulovlige handlinger, der er blevet begået, og placere ansvaret med henblik på at retsforfølge og dømme de skyldige ved en retfærdig rettergang;

5. mener ikke, at forholdene under valget den 24. april 2005 overholder de principper om gennemsigtighed, pluralisme og folkets frie valg, der er fastsat i de regionale og internationale instrumenter herom, og kan ikke anerkende de myndigheder, der var ansvarlige for valghandlingen, som lovlige;

6. understreger, at dette valg ikke er sket i overensstemmelse med de betingelser, der er en forudsætning for genoptagelsen af samarbejdet mellem Togo og EU;

7. opfordrer myndighederne i Togo til at indkalde til en national konference med deltagelse fra såvel oppositionspartierne som repræsentanter for civilsamfundet med henblik på at finde en løsning på krisen og gennemføre et nyt og retmæssigt præsidentvalg, dvs. et demokratisk, frit og gennemsigtigt valg under international kontrol efterfulgt af en konsensual revision af valgsystemet og valglisterne;

8. opfordrer Kommissionen, Rådet og alle de regionale og internationale institutioner til at samarbejde om en forbedring af sikkerheden og en genoptagelse af dialogen, således at lederne af de politiske bevægelser og civile og militære institutioner kan indlede en national forsoningsproces samt en reel overgangsproces i overensstemmelse med Togos befolknings demokratiske valg;

9. opfordrer medlemsstaterne til at afstå fra at afgive ensidige erklæringer om valgets gyldighed, og i stedet deltage i bestræbelserne på at fastlægge en fælles holdning inden for EU;

10. opfordrer myndighederne i Togo til at overholde de 22 løfter, der blev givet i forbindelse med samarbejdet i henhold til artikel 96 i Cotonou-aftalen med hensyn til genskabelse af demokratiet, respekten for menneskerettighederne og de grundlæggende frihedsrettigheder;

11. mener, at Togos myndigheder skal tage det fulde ansvar for alle voldshandlinger, som begås mod de civile borgeres fysiske integritet, især mod repræsentanter fra de politiske partier, menneskerettighedsaktivister og journalister;

12. pålægger sin formand at sende denne beslutning til Rådet, Kommissionen, FN's generalsekretær, generalsekretæren for Den Afrikanske Union, generalsekretæren for Ecowas, medformændene for Den Blandede Parlamentariske Forsamling AVS-EU samt præsidenten, regeringen og nationalforsamlingen i Togo.

--------------------------------------------------